Ψήφισμα του Ευρωπαϊκού Κοινοβουλίου

που περιέχει τις παρατηρήσεις οι οποίες αποτελούν μέρος της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2003, Τμήμα VIII — Διαμεσολαβητής

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2003 [1],

έχοντας υπόψη το λογαριασμό εσόδων και εξόδων και τον ισολογισμό για το οικονομικό έτος 2003 (C6-0021/2005),

έχοντας υπόψη την ετήσια έκθεση του Ευρωπαϊκού Ελεγκτικού Συνεδρίου για το οικονομικό έτος 2003, μαζί με τις απαντήσεις των θεσμικών οργάνων [2],

έχοντας υπόψη τη δήλωση αξιοπιστίας όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων που παρέσχε το Ευρωπαϊκό Ελεγκτικό Συνέδριο σύμφωνα με το άρθρο 248 της συνθήκης ΕΚ [3],

έχοντας υπόψη το άρθρο 272 παράγραφος 10 και τα άρθρα 275 και 276 της συνθήκης ΕΚ,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [4], και ιδίως το άρθρο 50, το άρθρο 86 παράγραφος 4 και τα άρθρα 145, 146 και 147,

έχοντας υπόψη το δημοσιονομικό κανονισμό της 21ης Δεκεμβρίου 1977 που εφαρμόζεται στον γενικό προϋπολογισμό των Ευρωπαϊκών Κοινοτήτων [5],

έχοντας υπόψη το άρθρο 71 και το παράρτημα V του κανονισμού του,

έχοντας υπόψη την έκθεση της επιτροπής ελέγχου του προϋπολογισμού (Α6-0066/2005),

Η ετήσια έκθεση του Ευρωπαϊκού Ελεγκτικού Συνεδρίου

1. επισημαίνει ότι ο Διαμεσολαβητής διαχειρίστηκε προϋπολογισμό 4438653,00 ευρώ, του οποίου το 91,29 % (4052488 ευρώ) δεσμεύτηκε σε αναλήψεις υποχρεώσεων και το 87,65 % (3551999,59 ευρώ) δαπανήθηκε·

2. επισημαίνει ότι ο Διαμεσολαβητής εξηγεί πως το χαμηλό ποσοστό εκτέλεσης του προϋπολογισμού το 2003 οφειλόταν στη μεταβατική περίοδο από τη συνταξιοδότηση του προηγούμενου Διαμεσολαβητή έως την εκλογή του νέου·

3. επισημαίνει ότι το Ελεγκτικό Συνέδριο δεν έκανε παρατηρήσεις σχετικά με την εκτέλεση του προϋπολογισμού· ερωτά, συνεπώς, πώς προτίθεται να αξιολογεί το Ελεγκτικό Συνέδριο την εκτέλεση του προϋπολογισμού του Διαμεσολαβητή στο μέλλον·

4. επισημαίνει, πάντως, ότι το Ευρωπαϊκό Κοινοβούλιο γνωμοδότησε θετικά για το έργο του Διαμεσολαβητή με βάση την ετήσια έκθεσή του [6]· σημειώνει ότι το 75 % των παραπόνων που υποβλήθηκαν δεν ενέπιπταν στο πεδίο αρμοδιότητάς του, με αποτέλεσμα ο Διαμεσολαβητής να εξετάσει 363 αιτήματα μολονότι ο συνολικός αριθμός υποθέσεων ανήλθε σε 2611·

Συνέχεια που δόθηκε στη διαδικασία απαλλαγής του 2002

5. εκφράζει την ικανοποίησή του για την πλήρη ενημέρωση που παρέσχε στην επιτροπή ελέγχου των προϋπολογισμών ο Διαμεσολαβητής με την επιστολή του από 13ης Δεκεμβρίου 2004·

6. επισημαίνει το έγγραφο που αφορά τη συμφωνία πλαίσιο μεταξύ του Ευρωπαϊκού Κοινοβουλίου και του Διαμεσολαβητή σχετικά με τη διοικητική και τη δημοσιονομική επικουρία· επισημαίνει ακόμη ότι το Κοινοβούλιο είναι επιφορτισμένο με το καθήκον της έναρξης δημοσιονομικών πράξεων για τον τίτλο I, όσον αφορά το προσωπικό·

7. υπενθυμίζει ότι ο Διαμεσολαβητής αναζήτησε έναν οικονομικό τρόπο για να μεταβαίνει σε τακτική βάση στα αεροδρόμια της Φρανκφούρτης και της Ζυρίχης· επισημαίνει ότι το Κοινοβούλιο και ο Διαμεσολαβητής συμφώνησαν να μισθώσει το Κοινοβούλιο ένα πρόσθετο υπηρεσιακό αυτοκίνητο που να τεθεί στη διάθεση του Διαμεσολαβητή έναντι της καταβολής μηνιαίου τέλους· επιθυμεί να πληροφορηθεί σχετικά με την τελική λύση·

Ετήσια έκθεση δραστηριότητας του διατάκτη και ετήσια έκθεση του εσωτερικού ελεγκτή

8. εκφράζει την ικανοποίησή του για το γεγονός ότι ο Διαμεσολαβητής διαβίβασε πρόθυμα τις ετήσιες εκθέσεις του διατάκτη και του εσωτερικού ελεγκτή, συμπεριλαμβανομένης δήλωσης αξιοπιστίας·

9. επισημαίνει ότι το γραφείο του Διαμεσολαβητή ανέπτυξε λογισμικό για σύστημα διαχείρισης υποθέσεων με βάση σύστημα που χρησιμοποιεί ένας βέλγος Διαμεσολαβητής·

10. επισημαίνει ότι η εφαρμογή του δημοσιονομικού κανονισμού έχει δημιουργήσει τεράστιο φορτίο για τη διοίκηση του Διαμεσολαβητή· συγχαίρει το Διαμεσολαβητή για την ταχεία μεταφορά των διατάξεών του και του ζητεί να υποβάλει στο Ευρωπαϊκό Κοινοβούλιο κατάλογο των προβλημάτων που ανακύπτουν στο πλαίσιο της εφαρμογής του δημοσιονομικού κανονισμού·

11. ζητεί από το Διαμεσολαβητή να ενημερώσει εγκαίρως για τη διαδικασία απαλλαγής για το 2004, σχετικά με την πρόοδο που έχει σημειωθεί στην εκπαίδευση των δημοσιονομικών παραγόντων με τη βοήθεια κύκλων μαθημάτων επαγγελματικής κατάρτισης·

12. εκφράζει την ικανοποίησή του για τη σαφή διάρθρωση της ετήσιας έκθεσης αριθ. 4/2002 του εσωτερικού ελεγκτή, όπου αναφέρεται ότι: "Σύμφωνα με τα πρώτα συμπεράσματα δεν διαπιστώθηκαν τομείς σημαντικού κινδύνου της δημοσιονομικής εκτέλεσης στον ΕΔ (Ευρωπαίο Διαμεσολαβητή) …" [7]· επιπλέον, έχουν καταρτιστεί σχέδια δράσης που θα επιτρέψουν την περαιτέρω ενίσχυση του περιβάλλοντος ελέγχου.

[1] ΕΕ L 54 της 28.2.2003, σ. 1.

[2] ΕΕ C 293 της 30.11.2004, σ. 1.

[3] ΕΕ C 294 της 30.11.2004, σ. 99.

[4] ΕΕ L 248 της 16.9.2002, σ. 1.

[5] ΕΕ L 356 της 31.12.1977, σ. 1.

[6] Κείμενα που εγκρίθηκαν στις 18.11.2004, P6_TA-PROV(2004) 0065.

[7] Έκθεση αριθ. 4/2002 του εσωτερικού ελεγκτή, σ. 5.

--------------------------------------------------